KIRJALLINEN KYSYMYS E-0649/01

esittäjä(t): Raffaele Costa (PPE-DE) komissiolle

(6. maaliskuuta 2001)

Aihe: Lämpövoimalan ja myrkyllisten, haitallisten ja vaarallisten aineiden polttolaitoksen rakentaminen

Edison-yhtymään kuuluva Sir industriale -niminen yritys on ilmoittanut suunnitelmasta muuttaa Casei Gerolan kaupungissa (Alessandrian maakunta) sijaitseva entinen teollisuuslaitos lämpövoimalaksi ja myrkyllisten, haitallisten ja vaarallisten aineiden polttolaitokseksi.

Tarkemmin sanottuna suunnitelmaan kuuluu maakaasulla ja yhdistettyjen laitosten (tai hienokemikaalien sivutuotteiden, teknisten kaasujen ja karboksyylihapon) avulla toimivan ja lämpöä tuottavan kombilaitoksen rakentaminen.

Kansalaiset protestoivat, koska ilmoitus suunnitelmasta annettiin vasta viime hetkessä, juuri ennen kuin laissa asetettu määräaika mahdollisten haittavaikutusten käsittelemiseksi meni umpeen. Casein kaupunki oli kuitenkin ollut suunnitelmasta tietoinen jo kuukausia ja muutostyöt entisessä teollisuuslaitoksessa oli ilmeisesti aloitettu jo paljon aiemmin.

Voiko komissio ilmoittaa, mitä yhteisö aikoo tehdä sen suhteen, että Casein asukkaille annettiin suunnitelmasta tieto niin myöhään?

Onko komissio antanut tai aikooko se antaa ehdotuksia oikeudellisiksi toimiksi, joilla erilaisten uusien ja vanhojen saasteiden yhä enemmän uhkaamaa kansalaisten terveyttä voidaan puolustaa ja suojella?

Margot Wallströmin komission puolesta antama vastaus

(29. toukokuuta 2001)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna 3. maaliskuuta 1997 annetun neuvoston direktiivin 97/11/EY(2), 2 artiklassa säädetään, että jäsenvaltioiden on varmistettava, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Tällaiset hankkeet määritellään direktiivin liitteissä.

Direktiivin 4 artiklassa säädetään, että liitteessä I mainitut hankkeet arvioidaan 5-10 artiklan mukaisesti. Liitteessä II lueteltujen hankkeiden osalta jäsenvaltiot päättävät joko tapauskohtaisesti tai omien kriteeriensä perusteella, onko hanke alistettava 5-10 artiklassa säädettyyn arviointiin.

Kyseisen direktiivin 6 artiklan 2 kohdassa säädetään vielä, että jäsenvaltioiden on huolehdittava siitä, että lupahakemukset ja 5 artiklan mukaisesti saadut tiedot ovat kansalaisten saatavilla kohtuullisessa ajassa, jotta niillä, joita hanke koskee, on mahdollisuus ilmaista kantansa ennen luvan myöntämistä.

Parlamentin jäsenen antamien tietojen perusteella kysymyksessä mainittu hanke, eli entisen teollisuuslaitoksen muuttaminen myrkyllisten, haitallisten ja vaarallisten aineiden polttolaitokseksi sekä sähkövoimalaitokseksi, saattaa kuulua direktiivin 85/337/ETY soveltamisalaan sellaisena kuin se on muutettuna. Kyse saattaa olla hankkeesta, joka kuuluu kyseisen direktiivin liitteessä I mainittuihin luokkiin (luokka 2: lämpövoimalaitokset ja muut polttolaitokset, joiden lämmöntuotto on vähintään 300 megawattia tai luokka 10: jätteidenkäsittelylaitokset, joissa jätteet poltetaan tai käsitellään kemiallisesti kuten on määritelty direktiivin 75/442/ETY liitteessä II A otsakkeen D9 alla ja joiden kapasiteetti on yli 100 tonnia päivässä) tai joka kuuluu direktiivin liitteessä II mainittuihin luokkiin (luokka 11c: jätteidenkäsittelylaitokset - muut kuin liitteessä II mainitut tai luokka 3a: sähköntuotantolaitokset - muut kuin liitteessä I mainitut).

Komissio ei ole ollut tietoinen parlamentin jäsenen kuvaamasta tilanteesta ja aikoo nyt toteuttaa tarvittavat toimenpiteet kerätäkseen yksityiskohtaisia tietoja tapauksesta ja varmistaakseen, että yhteisön lainsäädäntöä on noudatettu.

(1) EYVL L 175, 5.7.1985.

(2) EYVL L 73, 14.3.1997.